Predkladacia správa

	Zákon č. 96/2002 Z. z. o dohľade nad finančným trhom a  o zmene a  doplnení niektorých zákonov v  znení zákona č 43/2004 Z. z. (ďalej len „zákon o dohľade“) v ustanovení § 4 ods. 1 písm. f) ukladá Úradu pre finančný trh predložiť vláde Slovenskej republiky ročnú správu  o stave poisťovníctva za obdobie predchádzajúceho kalendárneho roka každoročne do 30. júna.

Cieľom Ročnej správy o stave poisťovníctva za rok 2003 je predstaviť a štatisticky zdokumentovať aktuálnu situáciu v oblasti poistného trhu. 

	Predložená správa je rozdelená do desiatich častí. Prvá časť podáva obraz o poistnom trhu Slovenskej republiky, kde je uvedený prehľad o subjektoch poistného trhu, o  druhoch poskytovaných poistných služieb, ďalej o základnom imaní poisťovní, ako aj o hospodárskom výsledku poisťovní. Predmetom druhej časti správy sú špecifické ukazovatele poistného trhu, ktorými sú predpísané poistné, náklady na poistné plnenia a škodovosť. Osobitná časť správy je zameraná na problematiku povinného zmluvného poistenia motorových vozidiel. Sledovaniu výšky, štruktúry  a  spôsobu umiestnenia prostriedkov technických rezerv poisťovní, ako aj vyhodnocovaniu schopnosti poisťovní trvale zabezpečiť vlastnými zdrojmi úhradu záväzkov vyplývajúcich z uzavretých poistných zmlúv,  t. j. solventnosti poisťovní, sa venuje štvrtá a piata časť správy. Šiesta časť poskytuje okrem iného prehľad audítorov, ktorí boli poverení na výkon auditu v  poisťovniach za ostatné tri roky. Siedma časť podáva všeobecný obraz o obsahu aktuárskych správ za rok 2003, ktoré boli v jednotlivých poisťovniach vypracované zodpovednými aktuármi zapísanými do zoznamu aktuárov. Ôsma časť definuje subjekty oprávnené vykonávať sprostredkovanie poistenia na základe povolenia udeleného úradom a  zároveň informuje o  ich počte na poistnom trhu k  31. 12. 2003. Predposledná časť informuje o odborných skúškach, ktoré v oblasti poisťovníctva organizoval úrad v roku 2003. Obsahom poslednej časti správy je podrobný prehľad legislatívneho vývoja v roku 2003 v oblasti právnej úpravy poisťovníctva a výkonu dohľadu nad poisťovníctvom. V závere materiálu sa nachádzajú prílohy, ktoré dopĺňajú správu o ďalšie štatistické prehľady a vyhodnotenia.

	V súlade s § 6 ods. 2 písm. g) zákona o dohľade Rada Úradu pre finančný trh prerokovala predloženú správu na svojom zasadnutí dňa 9. júna 2004 a prijala UZNESENIE Rady Úradu pre finančný č. 77/2004, ktorým schválila Ročnú správu o stave poisťovníctva za rok 2003 bez  pripomienok. Následne bola správa predložená na rokovanie vlády Slovenskej republiky.

	Správa nemá dopad na štátny rozpočet ani na zamestnanosť.

	Správa nebola zaslaná na pripomienkové konanie, nakoľko ide o  informatívny materiál, ktorý vláda berie len na vedomie.